Gemeenskap gooi twee in watergatDie watergat. Foto: Verskaf. Die polisie in Limpopo het die jongste voorval van bendegeregtigheid in dié provinsie ten sterkste veroordeel. Brig. Motlafela Mojapelo, woordvoerder van die polisie, het gesê inwoners van Moletjie Diteteng het Saterdagoggend twee mans in die naburige nedersetting gewaar terwyl hulle in die straat loop. “Hulle was in die geselskap van ŉ persoon wat die gemeenskap vermoed verantwoordelik is vir die reeks plasma-TV-diefstalle in hul omgewing,” het Mojapelo gesê. Die groep inwoners het volgens Mojapelo saamgespan en die twee mense gegryp, hulle erg begin aanrand en later in ŉ ou watergat gegooi. “Die polisie is in kennis gestel en het blitsig reageer. Die twee kon nog van bo af gewaar word.” Die polisie se reddingsdienste sowel as nooddienste is na die toneel ontbied. Die spanne kon daarin slaag om die twee slagoffers vanuit die bodem met verskeie toue boontoe te hys. Hulle is na die hospitaal geneem vir die nodige mediese behandeling. Een van die slagoffers word na bo gehys. Foto: Verskaf.